Kõigel, mis on, ka inimesel, on hing. Hing on ka maal, keda maarahvas kutsus Maaemaks. Inimene sünnib Maaemast ja läheb temasse lõpuks tagasi. Niimoodi tuhandeid aastaid järjest. Maaemast sünnib meid ümbritsev loodus. Meie ühise ema kaudu on loomad, taimed, putukad, kivid, veekogud jne. meile justkui õeks ja vennaks. Siit võib ehk otsida põhjust esivanemate loodustsäästvale käitumisele. Teati, et taimed ja loomad on elus ja neil on tahe. Inimene küll sööb neid, kuid on varsti ise neile toiduks. Ühest-samast - Maaemast on sündinud esivanemad ja peavad sündima järeltulevad põlved, aga samuti taimed ja loomad.